कादंबरी मेहरा ‘टैटू’14 में नायकत्व एक जल्लाद से भी क्रूर पुरुष को मिला है। ‘जल्लाद से भी क्रूर’ यानी खलनायक को उन्होंने नायकत्व दिया है। कहती हैं कि क्रूर धंधा करने वाले सब लोग क्रूर नहीं होते। पैट्रिक/ मैक्स का पैतृक धंधा जल्लाद का था, लेकिन बॉक्सर पैट्रिक इससे भी आगे बढ़ा। उसने ग़लत मंशाओं से मारे गए लोगों के शवों को क्रूर अमानवीय ढंग से अंग-भंग करके बिखरा-बिखरा कर ठिकाने लगाने का धंधा अपनाया और ऐय्याश जीवन बिताने लगा। एक शव के उसे पाँच से दस हज़ार पाउंड तक मिल जाते। उसने अपने शरीर पर भी साँपों, चमगादड़ों, मांस खाते लकड़बग्घों, गिद्दों के टैटू बनवाए हुये थे। छब्बीस की उम्र में एक बार उसे एक क्रूरता और बलात्कार की शिकार 16-18 वर्षीय युवती का भी शव ठिकाने लगाना पड़ा। उसका मन चीत्कार कर उठा। रात के लिए एक रोज़ वह जिस युवती को लाया, वह उसी की बहन थी। उसने यह धंधा छोड़ दिया। उस लड़की से शादी की। दूर कहीं जाकर घरों का सामान ढोने वाली कंपनी में मज़दूरी करने लगा। दो बच्चे हुए। पर एक दिन अपराध जगत के पुराने लोगों ने उसे घेर लिया और अपना बचाव करते-करते उससे हत्या हो गई। पैट्रिक ने स्वयं पुलिस को सूचित किया और सात वर्ष जेल में भी बिताए।